Il-PM jgħid li l-ħila tal-ħaddiem Malti hi kruċjali biex nattiraw l-investiment Il-Prim Ministru Robert Abela, akkumpanjat mill-Ministru għat-Trasport, l-Infrastruttura u l-Proġetti Kapitali Ian Borg, żar lill-ħaddiema fit-tarzna ta' Palumbo. Huwa qal li ħa gost jiltaqa' ma' ħaddiema tas-sengħa bi snin ta' esperjenza. Qal li b'mod konsistenti, fiż-żjarat li jagħmel fost il-ħaddiema f'setturi differenti jkun spjegat lili kemm il-ħila tal-ħaddiem Malti hi kruċjali biex nattiraw l-investiment. Żied jgħid li jinsab sodisfatt ukoll li ra b'għajnejh kif Infrastructure Malta qed tagħmel ukoll xogħlijiet bħala parti mill-investiment ta' €50 miljun tax-shore to ship sabiex il-Port il-Kbir ikun wieħed mill-ewwel portijiet fl-Ewropa li jħaddem din is-sistema. Qal li b'dan il-proġett se titjieb il-kwalità tal-ħajja tar-residenti tal-madwar li jibdew igawdu minn arja iktar nadifa. Il-Ministru Borg qal li jinsab kburi li taħt id-direzzjoni tal-Prim Ministru qiegħed jiġi fdat biex iwettaq wieħed mill-akbar proġetti ambjentali ta' kull żmien.